Bez ikakva naloga na Jabuku s bagerom – u dvorištu kultnog kluba na Jabukovcu danas su se pojavili radnici u pratnji zaštitara i sa zemljom sravnili pozornicu. Nisu joj pristupili, kazao je voditelj kluba Marin Viduka Stiv, s dvorišne strane, nego s druge strane, ne ostavivši im dovoljno vremena ni da reagiraju.

– Jednostavno su je povukli sajlama i pala je. Krenuli su i na tendu koja se nalazi na izlazu na terasu, ali to smo spriječili tako da sam ja doslovce legao na nju – objasnio je Viduka pa dodao da će protiv odgovornih, odnosno protiv Grada Zagreba, podnijeti kaznenu prijavu.

Njegov status s Facebooka, u kojem objašnjava što se događa, prenosimo u cijelosti:

Četiri dana prije 50-og rođendana, Grad Zagreb je započeo nezakonito rušenje Jabuke. Jutros u 10 sati, uz prisustvo zaštitarske tvrke Bilić - Erić, Grad Zagreb je srušio binu na terasi Jabuke. Prije nešto više od godine dana provaljeno je u klub i otuđen je dio terase koji je klub nesmetano koristio više od 40 godina. Danas je devastacija kluba nastavljena daljnjim nezakonitim rušenjem iako se oko Jabuke na sudu vode dva spora. Policija je po našoj prijavi popisala sve osobe koje su sudjelovale u ovom barbarstvu. Protiv njih i svih odgovornih osoba morat ćemo podnijeti kaznene prijave. Za opstanak Jabuke borit cemo se svim zakonitim sredstvima. Apeliramo na Ministarstvo kulture da zaštititi Jabuku kao kulturnu baštinu i da ne dopusti da ju isti barbari razore kao sto su to napravili i Saloonu.

Vaš preglednik ne omogućava pregled ovog sadržaja.

Sukob između kluba i Grada, podsjetimo, počeo je krajem 2016., kad je Jabuci srušena terasa. Napravilo se to, objasnili su tada u Gradu, zbog radova na obližnjoj školi, a gradonačelnik Milan Bandić rekao je i da su vlasnici kluba Zagrebu dužni novac, što su iz Jabuke odbacili. Rušenje onda terase, a i pozornice izazvalo je pravu buru na društvenim mrežama.

Generacije su mahom stale uz klub koji za tri dana slavi pedeseti rođendan, dok su s Jabukovca apelirali na Ministarstvo kulture da zaštititi Jabuku kao kulturnu baštinu i “ne dopusti istim barbarima da je razore kao što su razorili i Saloon”.